Kleuter erg beseer in swaai-ongeluk: 'Ons is vol moed' - Maroela Media
Juané Bothma, die tweejarige kleuter van Johannesburg wat erge bloeding op die brein opgedoen het nadat 'n swaai haar teen die kop getref het, is steeds in 'n koma.
Maroela Media het vroeër berig Juané is op Sondag 10 Julie ernstig beseer nadat sy voor haar broer ingehardloop het wat op 'n swaai gespeel het en dit haar bokant haar oor getref het. Juané se skedel is gekraak en sy het bloeding op die brein opgedoen. Sy word sedertdien in 'n geïnduseerde koma gehou in die waakeenheid van die Netcare Garden City-hospitaal.
Jaco Bothma, Juané se pa, het Saterdag aan Maroela Media gesê hoewel Juané steeds in die koma is, gaan dit baie beter met haar. "Haar lyfie word nie meer verkoel nie, die swelling het baie afgeneem en sy lyk sommer net beter," het hy gesê. Hoewel 'n asemhalingsmasjien Juané steeds help asemhaal terwyl sy verdoof word, is daar geen skade aan haar ander organe nie.
"Die dokters het al probeer om haar uit die koma te bring, maar dan plaas hulle haar weer onder verdowing. Dit is maar 'n stadige proses en nogal frustrerend, maar ons is geduldig," het Jaco verduidelik. "Die pyp in haar keel irriteer haar as sy wakker is en dan probeer sy dit byt, maar byt haar tong raak. Haar lyfie is ook 'n bietjie styf, maar al hierdie goed is heeltemal normaal. Ons is vol moed en ons hele familie is hier om saam met ons te bid. Ons glo sy sal ten volle herstel."
Jaco het vroeër gesê dit lyk nie asof Juané enige langtermyn-breinskade opgedoen het nie, maar dit sal eers werklik bepaal kan word wanneer sy wakker is.
Dit al amper ons kleintjie oorgeneem, dit kan so vinnig gebeur. Op daai ouderdom besef hulle nie. Voorspoed aan familie.
So baie kindertjies was al 'n breukdeel van 'n sekonde weg van dieselfde ongeluk…..om voor 'n swaai in te loop. Baie sterkte aan die familie. Ons bid vir volledige herstel.
Ai Juané, kleine mensie, jy sal nog gesond word. Jou pappa en mamma is baie lief vir jou en hou nie op bid nie. Jou Pappa in die Hemel sal ons almal se Gebede verhoor! Oom bid ook vir jou, sodat jy binnekort by die huis in jou eie kamer kan slaap. Mooi soet wees en luister na omie dokter.